SUOMALAISEN KÄMYSKENEN TAKSONOMIA

Koska netissä ns. suvaitsevaisissa piireissä esiintyy välillä kyvyttömyyttä havaita eroja äärioikeistolaisten välillä, tässä erilaisten tendenssien taksonomia. Tämä on tarkoitettu yleiseksi luonnehdinnaksi: monet siinä esiintyvät henkilöt ja muut ovat eri tendenssien välissä, tai edustavat useita niistä. Fasismi- ja tykittelyskaaloissa voidaan yleisenä luonnehdintana ajatella, että 1 on Sampo Terho ja 10 on edesmennyt kansallissosialismi.com, molempien skaalojen suhteen.

SANANVAPAUTTAJAT

Maltillisimmasta päästä tässä kuvatuista heimoista, todennäköisesti se jonka jäsenet pahastuvat todennäköisimmin skaalalle joutumisesta. Vastaa jossain määrin amerikkalaista alt-lite-ajattelua, jossa voidaan leikitellä skaalassa ylempänä olevalla terminologialla oletetun suvaitsevaiston häiritsemiseksi, mutta varsinainen aate on enemmänkin jonkinlaista kevytnationalismissa marinoitua yleisoikeistolaista liberalismia, jossa rotuteorioita tärkeämpää on islamismin homovastaisuus. Varsinaiseen natsismiin suhtaudutaan kielteisesti, mutta sananvapauden nimissä saatetaan puolustaa jos jonkinlaista kainalontuulettajaa.

Esimerkkihenkilöitä: Jiri Keronen, Tere Sammallahti

Kuvaavia lauseita: ”Itse asiassa antifasistit ovat nyky-yhteiskunnassa niitä varsinaisia fasisteja”, ”Miksi mukasuvaitsevaiset haluavat tänne liberaalin yhteiskunnan perusarvoja vastustavia fanaatikkomuslimeja?”, ”En ole feministi vaan tasa-arvon kannattaja”, ”Poliittinen korrektius on uusi kommunismi”

Fasismi: 1

Tykittely: 3

ITSENÄISYYSSOTURIT

Vanhan suomalaisen nationalismin nykyajan edustajat. Kodin, uskonnon ja isänmaan vankkumattomat puolustajat. Maahanmuuttoa vastustetaan koska kyllä lakia pitää noudattaa ja yhteiskunnan sovitut tavat pitää, mutta sykähdyttävämpää ovat asiat, jotka liittyvät veteraaneihin, jalkaväkimiinoihin ja sisällis… siis vapaussotaan. Radikaalimpiin heimoihin suhtaudutaan vähintään epäillen, koska monet näistä ovat aivan liian venäläismielisiä tälle perinteikkäälle heimolle, mutta historiallista fasismia saatetaan siloitella pitkilläkin selostuksilla siitä, miten kommunistit ovat pyrkineet vääristelemään sotien välisen ajan historiankirjoitusta. Myös pakkoruotsin vastustaminen on usein kova sana.

Esimerkkihenkilöitä: Arto Luukkainen, Jussi Niinistö

Kuvaavia lauseita: ”Kommunismin uhka kohtaan ei ole koskaan väistynyt isänmaamme päältä”, ”Vain suomettuneisuus estää meitä liittymästä Natoon”, ”Jalkaväkimiina kuuluu Suomen luontoon”, ”Kaikella on rajansa - Suomellakin”

Fasismi: 2

Tykittely: 2

GEOPOLIITIKOT

Toisin kuin suurin osa muista heimoista, tämä ryhmä identifioituu usein vasemmistolaisuuteen tai keskustaan. Tämä yhdistyy kuitenkin Suomen oloissa varsin omalaatuiseen nationalismiin, joka kumpuaa Venäjää ymmärtävästä ”geopolitiikasta”, salaliittoteorioista ja ajatuksesta siitä, että työläisen etu on kansakunnan etu. 70-luvulla tämä ajattelu olisi vielä ollut mainstream, ja Paavo Väyrysen tapauksessa kyseessä on se, että se olikin sitä. Maahanmuutosta puhuttaesta esiin nousee säännönmukaisesti George Soros ja kansainvälisten finanssikapitalistien sekä länsileirin juonittelut suomalaisen työläisen pään menoksi. Kovemmat edustajat lipsuvat usein suoranaiseen putinismiin (ehkä jopa Donbassiin lähtöön asti) tai vastaavasti reptiliaaneihin tai antisemitismiin.

Esimerkkihenkilöitä: Janus Putkonen, Sande Parkkonen, Paavo Väyrynen

Kuvaavia lauseita: ”Jo tästä Naton tukikohtien kartoista voimme nähdä natottajien valheen Venäjän uhasta vääräksi”, ”Nykyvasemmiston ongelma on finanssikapitalistien liehittely”, ”Pakolaiskriisi on masinoitu tietoisesti Libyaa ja Syyriaa pommittamalla”, ” NWO:n juoksutyttö Jessikka Aro on taas…”

Fasismi: 3

Tykittely: 6

NUIVAT

Niin sanottu maahanmuuttokriittinen leiri, joka alkoi nousta 2000-luvun puolella ja on nyt ottanut Perussuomalaiset hallintaansa. Tällä hetkellä tätä leiriä kuvaa ehkä eniten yksipuolinen keskittyminen maahanmuuttoon ja etenkin humanitaarisen maahanmuuton vastustamiseen; tällä ja perussuomalaisten nahistelulla sinisten kanssa peitetään se, että sanottavaa muusta ei oikein ole ja leiriin sisältyy suuriakin eroavaisuuksia mm. uskonnon, Venäjä-kysymyksen, talouspolitiikan jne. suhteen. Maahanmuuttokritiikkiin kelpaa välillä populismi ja välillä teknokraattinen taulukkopyörittely, mutta ehkä vielä tärkeämpi yhdistävä tekijä on vihervasemmiston haukkuminen. Kunhan perussuomalaisten hajoamisen jälkilöylyt näkyvät, erot saattavat alkaa ilmetä.

Esimerkkihenkilöitä: Jussi Halla-aho, Laura Huhtasaari, Juho Eerola, Matias Turkkila

Kuvaavia lauseita: ”Taas kerran valtamedia on vääristellyt perussuomalaisten sanomaa”, ”On selvää, että jos tahti ei muutu, Euroopan islamisaatio on tosiasia”, ”Uuvattien moraalinen haaksirikko on joka päivä ilmeisempi”, ”Viherkommunisteilta ei voi muuta odottaakaan, mutta miksi myös kokoomus on siirtynyt maanpetturilinjalle?”

Fasismi: 4

Tykittely: 3

SARASTAJAT

Tämä heimo pyörii Sarastus-lehden ja muiden Hännikäisen projektien ympärillä. Taaskin, koostumus vaihtelee fasismin rajalla kävelijöistä sen selvästi ylittäneisiin; radikaaleimmista heimoista tämän kuitenkin erottaa pyrkimys kauniisti sanottuna osallistua enemmän älylliseen pohdintaan kuin käytännön toimintaan. Teorioiden pyörittelyn lisäksi saatetaan kehitellä kansallismielisiä seremonioita ja muuta kaunista, ehkä jopa välillä mennä korpeen vaeltamaan neofolkin soidessa ja pohtimaan kansamme vuosituhantista seremonioita. Toki alkoholin astuessa kuvaan korkeatyylistä voidaan helposti siirtyä kavioeläinten siittimiin. Jonkinlaista jakolinjaa on vähän aikuisemman polven, jota vielä kiehtoo nouvelle droite sun muut, ja nuoremman polven, joka pohjaa enemmän alt-rightiin, välillä. Joillakin heimolaisilla on myös tarve ilmaista itseään englanniksi, joka voi johtaa tunnettavuuden kasvuun.

Esimerkkihenkilöitä: Timo Hännikäinen, Tuukka Kuru, Tiina Wiik (vaikka tämä ei Sarastukseen kirjoitakaan)

Kuvaavia lauseita: ”Emme kuitenkaan voi käsitellä kansallismielisyyttä sivuamatta myöskään verenperinnön kysymystä”, ”On sangen kiintoisaa, miten laajalle levinnyttä kulttuurimarxismi nykyisin on”, ”Toisin kuin esimerkiksi rahvaanomaisempi Hitler, Codreanu edusti kristillisempää virtausta”, ”Hevosen k----”

Fasismi: 6

Tykittely: 4-7 (humalatilasta riippuen)

OSASTO RK

Vaikka Rajat Kiinni -ryhmä ja monet tämän heimon edustajat ovat varsin uusia tulokkaita kentällä, tämä heimo pohjaa silti suomalaisen nationalismin tiettyihin perinteisiin. Ehkä yksi innokkaimmista ryhmistä ainakin mitä tulee katutason aktivismiin ja MV-Lehden jakamiseen netissä, mutta vastapainoksi sitten tiimellyksessä viestintä ei ole kovin korkealentoista ja rapatessa roiskuu. Erilaiset ryhmät nousevat esiin kuin päivänperhot ja sitten jakaantuvat ja kuolevat – jatkuvana kiintopisteenä on MV-Lehti ja sen jatkuvalla syötöllä tulevat uutiset maahanmuuttajarikollisista ja suvaitsevaisten toilailuista, joista jokainen laittaa hommien kierrokset aina vain kovemmalle. Tekee yhteistyötä SVL:n kanssa, mutta ei mene viimeiseen heimoon, koska ei omaa riittävää kurinalaisuutta. Kuvaavaa on, että siinä missä esimerkiksi Seppo Lehto oli ennen kansallismieliselle skenelle jonkinlainen vähän nolostuttava vitsihahmo, on tämä nyt täydellä menossa mukana tämän heimon hommissa siinä missä muutkin, koska miksipä ei.

Esimerkkihenkilöitä: Marco de Wit, Ilja Janitskin, Junes Lokka, Seppo Lehto

Kuvaavia lauseita: ”RAJAT KIINNI!”, ”Olemme irtautuneet Rajat Kiinni – Suomi Ensin -ryhmästä jatkuvien johtajuusongelmien takia ja perustaneet uuden puoluerekisteriin pyrkivän liikkeen nimeltä Suomi Ensin – Rajat Kiinni…”, ”MV-Lehdestä voi lukea sen mistä mokumedia valehtelee”, ”Maistuuko s-----h----- mielestä n-------k----- hyvältä vai mikä on?”

Fasismi: 7

Tykittely: 10

NATSIT

Nämä tyypit eivät enää aatettaan pahemmin peittele. Tärkein järjestö on tietysti PVL, mutta nykyisin Odinitkin oikeastaan menevät tähän kategoriaan, eräänlaisena PVL:n support-osastona. Arvostavat Hitleriä, hakkaavat poliittisia vastustajiaan ja marssivat kadulla. Eiköhän kaikki tiedä, mitä ”natsi” tarkoittaa.

Esimerkkihenkilöitä: Löytyvät PVL:n sivuilta.

Kuvaavia lauseita: ”Mikäs cuck se siellä natseista huutelee? Onko itse Keronen?”, ”Ilman juutalaisten roolin huomioon ottamista emme ymmärrä mitään eurooppalaisten kansanmurhan syistä”, ”Ainut väärä asia mitä Suomi toisessa maailmansodassa teki oli Saksan pettäminen”, ”Ei ole mitään näyttöä siitä, että PVL:n yhteispohjoismaisen valtion ajaminen ja suhde venäläisiin nationalisteihin olisi haitannut rekrytointiamme, päinvastoin”

Fasismi: 10